Sultan Zainal Rashid Al-Mu'adzam Shah I

**Sultan Zainal Rashid al-Mu'adzam Shah ibni Almarhum Sultan Ahmad Tajuddin Halim Shah** (Jawi: ; mangkat tahun 1854) ialah Sultan Kedah yang ke-23. Baginda memerintah Kedah dari tahun 1843 hingga 1854. Baginda merupakan putera kepada Sultan sebelumnya, Sultan Ahmad Tajuddin Halim Shah II.

## Kehidupan awal
Sultan Zainal Rashid diputerakan pada tahun 1803 dan merupakan putera kedua kepada Sultan Ahmad Tajuddin Halim Shah II dan Che Alraseh @ Rashidah. Baginda juga mempunyai gelaran timangan "Tunku Daie".

Pada tahun 1838, setelah Siam meninggalkan Kedah dan menyerahkannya kepada Tunku Anum, baginda telah diangkat sebagai pewaris takhta. Pada tahun 1839, baginda telah diangkat sebagai Raja Muda dan menjadi pewaris takhta kedua setelah menyerahkan kedudukan baginda sebagai pewaris takhta kepada kekanda baginda, Tunku Abdullah. Setelah kemangkatan Tunku Abdullah pada 1841, baginda diangkat semula menjadi pewaris takhta.

Baginda telah berkahwin dengan Wan Maheran yang merupakan anakanda kepada Wan Mohd Sidek, Dato Seri Paduka Maharaja Sura Raja Bendahara. Baginda berdua dikurniakan 16 orang anakanda, iaitu;
* Tunku Aishah
* Tunku Puteri
* Tunku Ahmad Tajuddin
* Tunku Jahara
* Tunku Dhiauddin
* Tunku Yaakob
* Tunku Yusuf
* Tunku Rahimah @ Rehah
* Tunku Sofiah
* Tunku Zamzam
Enam orang anakanda baginda yang lain mangkat sewaktu kecil, antaranya ialah Tunku Muhammad.

Baginda juga berkahwin dengan seorang wanita berpangkat Paduka Bonda dan dikurniakan seorang puteri bernama Tunku Zaharah.

## Pemerintahan
Sultan Zainal Rashid telah diangkat menjadi Sultan pada 7 April 1843, menggantikan ayahanda baginda, Sultan Ahmad Tajuddin Halim Shah II yang telah mangkat. Baginda bersemayam di Alor Setar. 

Hubungan Kedah dengan Siam bertambah baik sewaktu pemerintahan baginda. Sebaik sahaja menaiki takhta, baginda telah memaklumi Raja Siam dan Gabenor British akan hal kejadian yang terjadi di Kedah, termasuklah tentang pemisahan wilayah Kubang Pasu, Setul dan Perlis dari Kedah. Baginda juga telah diberikan gelaran "Phya Saiburi" oleh Raja Siam. Pada Ogos 1843, baginda bersama-sama dengan pemerintah Kubang Pasu, Setul dan Perlis telah berangkat ke Siam bagi menghadap Raja Nangklao. Hasil daripada perjumpaan itu, baginda telah diberikan gelaran yang lebih tinggi oleh Raja Siam dan dituntut untuk menghantar bunga mas secara berasingan dari Kubang Pasu, Setul dan Perlis.

Pada Oktober 1847, baginda telah melantik menantu baginda, Tunku Muhammad Said sebagai Raja Muda. Baginda juga melantik putera Raja Laksamana Kedah, Wan Ismail sebagai pemerintah pulau Langkawi. Di bawah pemerintahan baginda, Kedah menjalani fasa pemulihan dan pembangunan semula setelah peperangan. Baginda bersama menterinya sentiasa mendorong rakyat Kedah untuk membuka tanah bagi membuka bendang dan kawasan penempatan baharu. Baginda bersama isteri baginda, Wan Maheran juga sering berangkat ke Bukit Pala dan membuka kebun di sana.

Pada 1851, seorang Inggeris bernama J.R. Logan telah berlayar ke Kedah dan beliau bertemu dengan baginda di Bukit Pinang. Beliau bersimpati terhadap nasib Sultan dan keadaan negeri Kedah yang sudah mengalami peperangan pada 1821 hingga 1842 dan perbuatan yang dilakukan oleh pihak Siam dan Inggeris telah mendatangkan dukacita yang amat sangat pada baginda. Catatan J.R. Logan ini dimuatkan dalam "Journal of the Indian Archipelago and Eastern Asia" jilid 5 tahun 1851.

### Kemangkatan
Setelah 11 tahun memerintah, Sultan Zainal Rashid mangkat akibat kegeringan pada 13 Mac 1854 di Istana Alor Setar. Baginda dimakamkan di Makam Diraja Langgar, Alor Setar.

## Rujukan